|  |  |
| --- | --- |
|  |  |
|  | 8. oktober 2013 |

*Annoncering om tildeling af rådgivningsopgaver*

# Arkitekter

På vegne af ejerne af 6 danske herregårde opfordrer Realdania med denne annonce arkitekter til at ansøge om tildeling af rådgivningsopgaver i forbindelse med projekter under kampagnen ”Fremtidens Herregård”.

Der er tale om rådgivningsopgaver i forbindelse med 6 separate projekter uden økonomisk eller brugsmæssig sammenhæng. Rådgivningsopgaven omfatter både projektudvikling (skitseprojekt) og efterfølgende totalrådgivning i forbindelse med evt. realisering. Pga. ønsket om diversitet og opgavernes forskellige karakter forventes det, at rådgivningskontrakterne tildeles forskellige tilbudsgivere.

**Baggrund**

Realdanias kampagne ”Fremtidens Herregård” sætter fokus på herregården som dynamo for liv og udvikling på landet. Kampagnen viser, hvordan revitalisering af overflødiggjorte bygninger og udvikling af nye forretningsområder kan bidrage til at sikre herregårdenes bygningsarv og kulturværdier for fremtiden og genetablere deres historiske rolle som kraftcenter for lokal udvikling. Siden kampagnens start i 2008 er der givet støtte til 24 projekter, der med nye initiativer er med til at sikre og udvikle herregårdenes kulturarv og at skabe større livskvalitet i landdistrikterne.

I starten af september 2013 offentliggjorde Realdania, at yderligere 12 herregårde får støtte til udvikling og evt. realisering af projekter, der skal demonstrere, hvordan herregårdene igen kan udfolde deres potentiale som dynamoer i lokalområdet. I udvælgelsen er der lagt vægt på, at alle de udvalgte herregårde har en idé, der har potentiale for at kunne udvikles til et bæredygtigt realiseringsprojekt – økonomisk og forretningsmæssigt såvel som arkitektonisk og bevaringsmæssigt.

6 af de 12 udvalgte herregårde deltager i annonceringen efter arkitektfaglige rådgivere. Disse 6 herregårde og deres projekter er:

* Grønnessegaard, Hundested / ”Dynamo for fødevarer og beskæftigelse”
* Klintholm, Borre / ”Hunosøgaard – forhaven til Møns Klint”
* Svenstrup, Borup / ”Svenstrup sport- og friluftscenter”
* Søholt, Maribo / ”Søholt traktørsted – café, barokhave og naturpark”
* Villerup Hovedgaard / ”Grøn energi til lokalområdet”
* Wedelslund, Galten / ”Workshop for mennesker og maskiner”

Bygherre på projekterne er ejerne af de enkelte herregårde.

Læs om de udvalgte projekter på [www.fremtidensherregård.dk](http://www.fremtidensherregård.dk)

**Rådgivningsopgaven**

Der er for hvert projekt tale om en to-faset proces, der består af 1) projektudvikling og evt. 2) realisering.

Rådgivningsopgaven er på samme måde todelt og omfatter i første omgang videreudvikling af den enkelte herregårdsejers projektidé. Udviklingsfasen skal resultere i et skitseforslag, som danner grundlag for, at der tages endelig beslutning om realisering af projektet.

Der er stor forskel på, hvor langt de enkelte projektidéer er i deres udvikling. I nogle af projekterne vil en indledende værdisætning og/eller en analyse af stedet og de berørte bygninger i relation til kulturarv og bevaringsværdier derfor være en del af projektudviklingen. Projektudviklingen sker i samarbejde med herregårdsejeren og en forretningsmæssig rådgiver, som også tilknyttes det enkelte projekt.

Hvis der tages beslutning om at realisere projektet, vil der være tale om en totalrådgivningsopgave, der som udgangspunkt omfatter følgende ydelser jf. ”Ydelsesbeskrivelser for Byggeri og Planlægning 2012” udgivet af FRI og Danske ARK:

* Projekteringsledelse (afsnit 2.1)
* Projektering (afsnit 3.)
* Byggeledelse og fagtilsyn (afsnit 4.1 og 4.2)

**Økonomi**

Projekterne støttes individuelt af Realdania med 60.000-150.000 kr. til aflønning af arkitektrådgivere i forbindelse med videreudviklingen af projektidéen. Den økonomiske ramme for den arkitektfaglige rådgivning afhænger af det enkelte projekts behov for hhv. forretningsudvikling og arkitektrådgivning og fastsættes i tildelingen af kontrakten.

Det forventes, at der i alt under kampagnen gennemføres 12 byggeprojekter for en samlet sum på 120 mio. kr. Midlerne fordeles på de udvalgte projekter efter en afvejning af deres individuelle karakter og specifikke krav. Honorarprocenten kan variere afhængig af det enkelte projekts kompleksitet. Honoraret og ydelserne på den enkelte opgave forhandles, når der er truffet endelig beslutning om realisering. Kan der ikke opnås enighed om en aftale har begge parter mulighed for at udgå af samarbejdet uden yderligere forpligtelser.

**Krav til anmodning**

For at komme i betragtning som rådgiver for en eller flere herregårde, skal der fremsendes følgende:

* Motivationsbeskrivelse (se nedenfor)
* Identifikationsoplysninger herunder navn, adresse, CVR-nummer, kontakt- og personoplysninger.
* Virksomhedspræsentation med kort beskrivelse af organisation og faglighed.
* CV på medarbejdere, der tilknyttes opgaven. I tilfælde af teams sammensat af flere virksomheder ønskes beskrivelse af rollefordeling, herunder hvem der forventes at varetage rollen som totalrådgiver.
* Relevante referencer fra tidligere udførte projekter (max 5). Referencerne skal kunne dokumentere erfaring med håndtering af lignende opgaver.
* Tro- og loveerklæring om gæld til det offentlige.

Såfremt rådgiver af gyldig grund, f.eks. at rådgiver er ny aktør på området, ikke kan fremlægge den krævede dokumentation for referencer, skal rådgiver angive gyldig grund samt søge sin tekniske kapacitet godtgjort på anden vis ved at fremsende dertil egnet dokumentation.

Omfanget af den samlede dokumentpakke må ikke overstige 15 sider i A4-format.

**Motivationsbeskrivelse**

Som introduktion til den samlede dokumentpakke ønskes der en beskrivelse (1-2 sider) af rådgiverens generelle tanker og overvejelser om løsning af denne særlige opgavetype, herunder processen for projektudvikling og realisering. Beskrivelsen skal ikke nødvendigvis forholde sig til en konkret herregård og kan evt. understøttes med billeder og tegninger.

Den centrale overvejelse er, hvordan der kan arbejdes med at skabe rammer for nye aktiviteter i herregårdenes særlige miljøer og bygninger med respekt for historien og stedets ånd. Herunder hvordan der kan tilføjes nyt til gammelt uden at gå på kompromis med bevaringsværdierne.

**Tildelingskriterier**

Der vil i tildelingen blive lagt vægt på følgende kriterier:

* At rådgiveren har kompetencer til at håndtere opgaven kreativt, med faglig sikkerhed og med nænsomhed for bygningsarven.
* At rådgiveren kan synliggøre engagement og forståelse for opgavens særlige karakter.
* At rådgiveren kan dokumentere erfaring med løsning af lignende opgaver, herunder totalrådgivning.

Tildelingen af opgaver vil ske ud fra en samlet vurdering af ovenstående kriterier i forhold til behovet på de enkelte herregårdsprojekter.

Valget af rådgiver foretages af de enkelte herregårdsejere i samarbejde med Realdania. Som supplement til den skriftlige anmodning forventes det, at potentielle rådgivere deltager i et præsentationsmøde.

**Organisation**

Kampagnen gennemføres af Realdania. De enkelte herregårdsejere vil være kontraktpart og bygherre på hver deres projekt.

Som sekretariat for kampagnen er tilknyttet Dansk Bygningsarv A/S, og som bygherrerådgiver for Realdania er tilknyttet Niras A/S.

**Tidsplan**

31. oktober kl. 12 er der frist for indlevering af anmodning

November 2013 afholdes præsentationsmøder med udvalgte rådgivere.

December 2013 aftales og offentliggøres den endelige tildeling af rådgivningsopgaverne.

4. april 2014 indleveres skitseprojekter, og efterfølgende tages der beslutning om realisering af projektet. Realiseringsprojekterne offentliggøres maj 2014.

Det forventes, at der i løbet af projektudviklingsfasen sker en vidensudveksling på tværs af projekterne, og at alle herregårdsejere og deres rådgivere deltager heri. De konkrete aktiviteter tilrettelægges og faciliteres af kampagnesekretariatet.

**Anmodning**

Anmodning om rådgivningsydelsen indleveres fysisk i 5 eksemplarer samt på mail som én samlet pdf-fil, der ikke må overstige 10 MB.

Materialet indleveres til:

Dansk Bygningsarv

Mrk. Fremtidens Herregård

Borgergade 111

1300 København K

[herregård@bygningsarv.dk](mailto:herregård@bygningsarv.dk)

Anmodningen skal være sekretariatet i hænde senest 31. oktober 2013 kl. 12.

**Spørgsmål**

Eventuelle spørgsmål stilles skriftligt til kampagnesekretariatet senest 21. oktober 2013 via e-mailadressen: [herregård@bygningsarv.dk](mailto:herregård@bygningsarv.dk).

Spørgsmål og svar vil i anonymiseret form blive offentliggjort på [www.fremtidensherregård.dk](http://www.fremtidensherregård.dk) senest 24. oktober 2013.